Waarom Rusland nie sonder Poetin kan of wil niePres. Wladimir Poetin van Rusland praat met die hoofde van internasionale nuusagentskappe tydens ŉ vergadering by die Sint Petersburg Internasionale Ekonomiese Forum. (Foto: AP/Dmitri Lovetsky) Wladimir Poetin sal op 18 Maart tot ’n vierde termyn as president van Rusland verkies word. Met meer as tweederdes van Russe wat in peilings oor die afgelope maande hul tevredenheid met Poetin bevestig het, bestaan daar geen twyfel oor wie Rusland se president vir die volgende ses jaar gaan wees nie. Rusland se Grondwet verhoed Poetin egter om in 2024 weer as president verkies te word. So terwyl daar geen twyfel oor vanjaar se verkiesingsuitslag bestaan nie, word die gesprek in Rusland reeds gevoer oor 2024 en die toekoms van Rusland sonder Poetin. Sedert Boris Yeltsin se bedanking as president van Rusland op 31 Desember 1999, domineer Poetin die Russiese politiek. Terwyl Yeltsin se politieke en veral ekonomiese hervormings van die 1990’s tot grootskaalse onsekerheid en uiteindelik selfs lyding en verval aanleiding gegee het, het Poetin oor die afgelope sewentien jaar sekerheid en vertroue in Rusland herstel. Yeltsin se pogings om Rusland se sosialistiese ekonomie in ’n vryemark-ekonomie te omskep het klaaglik misluk omdat Rusland en die Russiese bevolking nie gereed was vir so ’n omvattende hervorming so vinnig nie. Die wyse waarop ’n klein groepie skatrykes die Russiese ekonomie gekaap het en die gepaardgaande lae oliepryse van die 1990’s het meegebring dat inflasie, ekonomiese verval en korrupsie teen 1999 verwoesting begin saai het. Die Russiese bevolking het daarmee saam begin krimp en lewensverwagting, veral onder mans, het skerp gedaal. Toe Poetin dus op 31 Desember 1999 as waarnemende president van Rusland oorneem, moes hy die uitdagings van ’n baie siek Rusland in die gesig staar. Wat Poetin sedertdien reggekry het, is om vir die Russe dit te gee waarna hulle die meeste verlang het, naamlik stabiliteit en sekerheid. Met stygende oliepryse na sy oorname as president het Poetin daarop gefokus om Rusland se oorsese skuld af te betaal en is miljarde dollars se oliegeld in reserwefondse gestort. Toe die olieprys in 2014 skerp daal, het Poetin eerder regeringspandering verlaag, in plaas daarvan om nuwe skuld te maak. Rusland se begrotingstekort is omtrent een persent van die land se bruto binnelandse produk, baie laer as die meeste Westerse lande. Ten spyte van die oliekrisis en sanksies deur Westerse lande kon Poetin met gedissiplineerde spandering en die aanwending van reserwefondse Rusland deur die krisis wat laer oliepryse veroorsaak het, stuur. Sy fokus daarop om inflasie laag te hou, al het dit ook hoër rentekoerse vereis, is nog ’n rede vir die stabiliteit wat Russe tans so tevrede met hul president maak. Die per capita-inkomste van Russe is vandag steeds heelwat laer as in Westerse lande en vooruitsigte vir ekonomiese groei lyk maar sleg, maar oor die afgelope paar jaar het die lewensverwagting in Rusland begin styg, die bevolking neem weer toe, die land het lae skuldvlakke en met ’n kombinasie van patriotisme en sekerheid kan Poetin Rusland vir nog ses jaar regeer. Die meeste Russe sien nie nou kans vir ’n Rusland sonder Poetin nie, maar hulle besef dat daardie dag wel nader kom en hulle gaan daaroor moet begin praat.